ΓΡΑΠΤΗ ΕΡΩΤΗΣΗ E-1830/97 υποβολή: Carlos Carnero Gonzαlez (GUE/NGL) προς την Επιτροπή (28 Μαΐου 1997)

Θέμα: Εκτέλεση του προγράμματος URBAN στο Τολέδο (Ισπανία)

Το Τολέδο είναι μια από τις ισπανικές πόλεις στις οποίες εφαρμόζεται η πρώτη φάση του προγράμματος URBAN (1994-1999). Η Επιτροπή γνωρίζει καλά τον σημαντικό ρόλο που έχει διαδραματίσει το Ευρωπαϊκό Κοινοβούλιο για τη δημιουργία αυτού του προγράμματος κοινοτικής πρωτοβουλίας που λαμβάνει υπόψη τα ειδικά προβλήματα των αστικών περιοχών στην Ευρωπαϊκή Ένωση. Δεν είναι άρα περίεργο το γεγονός ότι το θεσμικό μας όργανο φροντίζει για την παγίωση τέτοιων πρωτοβουλιών και ελέγχει το κατά πόσον η εφαρμογή τους ακολουθεί την κοινοτική νομοθεσία.

Πρόσφατα, έλαβα γνώση ότι στην πόλη του Τολέδου συστάθηκε ένα συντονιστικό όργανο για την προάσπιση του προγράμματος URBAN το οποίο έχει διατυπώσει ορισμένες επικρίσεις όσον αφορά την εφαρμογή του προγράμματος εκ μέρους του Δήμου.

Σε αυτό το συντονιστικό όργανο μετέχουν οι ενώσεις που επεξεργάστηκαν και παρουσίασαν το πρόγραμμα και που τώρα διαπιστώνουν ότι όχι μόνον δεν καλύπτονται οι στόχοι του προγράμματος, αλλά και ότι δεν απεκλείσθησαν από την παρακολούθηση της εκτέλεσής του.

Γνωρίζει η Επιτροπή την ύπαρξη αυτού του συντονιστικού οργάνου και τις κριτικές που έχει διατυπώσει σε σχέση με την εκτέλεση του προγράμματος; Εάν ναι, ποια είναι η γνώμη της για το θέμα αυτό; Πρόκειται να ζητήσει να πληροφορηθεί την άποψη της κρατικής και τοπικής κυβέρνησης, καθώς και του εν λόγω συντονιστικού οργάνου;

Εξάλλου, μπορεί να μας πληροφορήσει εάν η έκδοση ενημερωτικού δελτίου για το URBAN, για την οποία διετέθηκαν 21 εκατ. πεσέτες και από την οποία αποκλείσθηκαν οι ενώσεις που παρακολουθούν την εκτέλεση του προγράμματος, αποτελεί ένα από τα επιχορηγούμενα μέτρα; Τέλος, μπορεί η Επιτροπή να διευκρινίσει τον ρόλο των κοινωνικών και οικονομικών εταίρων στις διάφορες φάσεις εκτέλεσης του προγράμματος και εάν ο αποκλεισμός ορισμένων ενώσεων μπορεί να συνιστά παραβίαση των διατάξεων του κανονισμού 2081/93 ((ΕΕ L 193 της 31.7.1993, σελ. 5. )) για τα διαρθρωτικά ταμεία;

Απάντηση της κ. Wulf-Mathies εξ ονόματος της Επιτροπής (7 Ιουλίου 1997)

Η Επιτροπή δεν γνωρίζει την ύπαρξη συντονιστικού οργάνου για την προάσπιση του προγράμματος URBAN στο Τολέδο και δεν γνωρίζει τις κριτικές που διατυπώθηκαν για την εκτέλεσή του. Θα απευθυνθεί στις ισπανικές αρχές για να ζητήσει τη γνώμη τους και ενδεχόμενα σχόλιά τους. Η Επιτροπή δεν μπορεί ωστόσο να διατυπώσει σαφές αίτημα χωρίς να γνωρίζει το αντικείμενο των κριτικών και το όνομα του συντονιστικού οργάνου ή των υπευθύνων.

Σε ό,τι αφορά την έκδοση ενημερωτικού δελτίου για το URBAN, η Επιτροπή επισημαίνει ότι, κατά την έγκριση της παρέμβασης, στο πρόγραμμα περιλαμβάνονται μόνο οι βασικοί άξονες. Το ακριβές περιεχόμενο των αξόνων αυτών, που υλοποιούνται με τη εφαρμογή ενός συνόλου ενεργειών, καθορίζεται αργότερα, στο πλαίσιο της επικουρικότητας, από τις αρμόδιες αρχές κατά την εφαρμογή του προγράμματος. Η Επιτροπή ενημερώνεται και διατυπώνει τη γνώμη της στις συνεδριάσεις των επιτροπών παρακολούθησης. Στην τελευταία συνεδρίαση της επιτροπής παρακολούθησης, που πραγματοποιήθηκε τον Ιανουάριο του 1997, οι ισπανικές αρχές ανέφεραν ότι βρίσκονταν στο στάδιο της ανάλυσης και της διαβούλευσης με τους κοινωνικούς και οικονομικούς εταίρους της περιοχής για μία δράση σχετική με την εφαρμογή των δραστηριοτήτων ενημέρωσης και δημοσιότητας. Δεν καταλογίστηκε καμία δαπάνη στο πλαίσιο της εν λόγω δράσης.

Ο ρόλος των οικονομικών και κοινωνικών εταίρων στην κατάρτιση και την εφαρμογή των προγραμμάτων λαμβάνεται υπόψη στο πλαίσιο του άρθρου 4 του κανονισμού 2052/88 του Συμβουλίου της 24ης Ιουνίου 1988 για την αποστολή των Διαρθρωτικών Ταμείων, την αποτελεσματικότητά τους και το συντονισμό των παρεμβάσεών τους μεταξύ τους καθώς και με τις παρεμβάσεις της Ευρωπαϊκής Τράπεζας Επενδύσεων και των υφιστάμενων χρηματοδοτικών οργάνων, όπως αυτός έχει τροποποιηθεί ((ΕΕ L 193 της 31.07.1993 )) καθώς επίσης και στο πλαίσιο της παραγράφου 3 του σημείου 20 της ανακοίνωσης της Επιτροπής προς τα κράτη μέλη για τον καθορισμό των γενικών κατευθύνσεων της κοινοτικής πρωτοβουλίας URBAN. Ο κανονισμός ορίζει ότι το κράτος μέλος είναι εκείνο που ορίζει τους αρμόδιους οργανισμούς, στο πλαίσιο των δυνατοτήτων που παρέχονται από τους θεσμικούς κανόνες και τις πρακτικές που ισχύουν σε κάθε κράτος μέλος.